Notum sit omnibus fidelibus tam futuris quam presentibus quod Willelmus, comes Cabilonis, ob remedium anime sue, dedit Deo et sancte Marie de Firmitate et monachis ibidem Deo famulantibus in perpetuum unum modium vini quem debebant ei censualiter Johannes et Durannus, frater ejus, de Jasengie. Monachi autem, accepto dono, Willelmo comite laudante, dederunt modium vini predictis hominibus, Johanni videlicet et Duranno, in commutatione pro quadam vinea quam habebant apud Nulliacum. Hujus rei testes sunt hii: Jocerannus de Marciliaco, Rodulfus de Boisi, Robertus, frater ejus.